google/wiki40b huggingface dataset:
Φτελιά Αιτωλοακαρνανίας

Γεωγραφία - Ιστορία

Η Φτελιά βρίσκεται προς τα βόρεια όρια με την Περιφερειακή Ενότητα Ευρυτανίας και την Περιφερειακή Ενότητα Άρτας, σε απόσταση 43  χλμ. ΒΑ. της Αμφιλοχίας και 52,5 χλμ. ΝΑ. από την Άρτα. Είναι κτισμένη ανατολικά του Ίναχου ποταμού και βόρεια του Εμπεσού, στον δρόμο προς το μοναστήρι του Αγίου Θωμά. Το 1981 αναφέρεται να ανήκει στην τότε κοινότητα Εμπεσού. Σύμφωνα με το σχέδιο Καλλικράτης, μαζί με τον Εμπεσό, τον Σκατζόκαμπο, το Γραμματσούλι και τη Συκέα αποτελούν την Τοπική Κοινότητα Εμπεσού που ανήκει στη Δημοτική Ενότητα Ινάχου του Δήμου Αμφιλοχίας και σύμφωνα με την απογραφή του 2011 έχει πληθυσμό 8 κατοίκους.
Choke

Υπόθεση

Το Choke περιγράφει μερικούς μήνες από την ζωή του Βίκτορ Μαντσίνι και του φίλου του, Ντένι, με συχνές αναδρομές στην παιδική του ηλικία.
Ο Βίκτορ μεγαλώνοντας άλλαξε πολλές ανάδοχες οικογένειες. Η μητέρα του κρίθηκε ανίκανη να τον αναθρέψει. Πολλές φορές η μητέρα του τον απήγαγε από τους ανάδοχους γονείς αλλά πάντα τους έπιαναν για να τον ξαναστείλουν σε κάποια άλλη ανάδοχη οικογένεια.
Στο παρόν, ο Βίκτορ είναι ένας εικοσιπεντάρης που παράτησε τις σπουδές του στην ιατρική για να βρει δουλειά ώστε να μπορέσει να συντηρήσει την μητέρα του η οποία βρίσκεται σε ένα γηροκομείο. Ο Βίκτορ δεν μπορεί να πληρώσει τα έξοδα του γηροκομείου και έτσι σκαρφίζεται μια απάτη: τα βράδια πηγαίνει
σε πολυτελή εστιατόρια και στη μέση του γεύματος αναγκάζει τον εαυτό του να πνιγεί με την μπουκιά του. Όταν κάποιος καλός Σαμαρείτης έρθει και του κάνει τον χειρισμό Heimlich, φτύνει την μπουκιά και ευχαριστεί τον άγνωστο που του έσωσε τη ζωή. Κρατάει πάντα μια λεπτομερή λίστα με τους «σωτήρες» του, και τους στέλνει επιστολές στις οποίες τους γράφει ότι δεν μπορεί να πληρώσει διάφορους λογαριασμούς και εκείνοι του στέλνουν χρήματα για να τον βοηθήσουν.
Μεγαλώνοντας, η μητέρα του τον δίδαξε πάμπολλες θεωρίες συνωμοσίας καθώς και παράξενα ιατρικά θέματα, τα οποία τον μπέρδεψαν και συνάμα τον τρόμαξαν. Είναι αυτά τα βιώματα και οι συνεχείς μετακινήσεις από τη μια ανάδοχη οικογένεια στην άλλη που άφησαν τον Βίκτορ ανίκανο να κρατήσει σταθερή σχέση με γυναίκα. Γι' αυτό ο Βίκτορ βρίσκει σεξουαλική ικανοποίηση με γυναίκες που συμμετέχουν σε γκρουπ υποστήριξης νυμφομανών.
Καθώς το μυθιστόρημα έχει μορφή επεισοδίων, υπάρχουν μεμονωμένα κεφάλαια που περιγράφουν διάφορες φάσεις της ζωής του αφηγητή και των φίλων του.

Επιρροή

Ο τίτλος του τραγουδιού Joy.Discovery.Invention των Biffy Clyro προέρχεται από μια φράση του Choke, ενώ ο τίτλος του τραγουδιού Build God, Then We'll Talk, των Panic! At the Disco προέρχεται και πάλι από μια φράση του βιβλίου.
Παρθένιος Βαρδάκας

Βιογραφία

Γεννήθηκε στην Ήπειρο (στα Ιωάννινα) τον Οκτώβριο του 1867 και το κοσμικό του όνομα ήταν Περικλής Βαρδάκας. Ανέπτυξε σημαντικό φιλανθρωπικό και πνευματικό έργο, ενώ οργάνωσε και το Μακεδονικό Αγώνα στην περιοχή της Πιερίας, σε συνεργασία με οπλαρχηγούς Μακεδονομάχους, όπως ο Καπετάν Ματαπάς.
Φρόντισε να ιδρύσει ελληνικό σχολείο στην Κατερίνη και αντιμετώπισε με επιτυχία τη ρουμανική προπαγάνδα της εποχής. Εναντίον του Παρθενίου έγιναν τρεις συνολικά δολοφονικές απόπειρες, έργα στρατευμένων Τουρκαλβανών.
Το 1904 ανέλαβε Επίσκοπος Κίτρους. Στις 16 Οκτωβρίου 1912, με την απελευθέρωση της Κατερίνης, έψαλε τη δοξολογία στο Ναό της Θείας Ανάληψης και χοροστάτησε στις κηδείες των πεσόντων στην τελευταία μάχη στο Κολοκούρι, του Σβορώνου και του Νίκα. Έγραψε έργα, από τα οποία αντλούμε πληροφορίες για την Ιστορία της Πιερίας.
Ο Παρθένιος πέθανε από συγκοπή καρδιάς στις 25 Φεβρουαρίου 1933 και το όνομά του δόθηκε σε κεντρική οδό της Κατερίνης. Τον διαδέχθηκε στο θρόνο της Μητρόπολης Κίτρους και Κατερίνης ο Κωνσταντίνος Κοϊδάκης.
Εσμεράλδας

Οικονομία

Η οικονομία της πόλης βασίζεται στα διυλιστήρια πετρελαίου και στην αγροτική παραγωγή. Στην Εσμεράλδας καταλήγει ο πετρελαιαγωγός (Trans-Ecuadorian pipeline) που μεταφέρει το πετρέλαιο από την περιοχή της Αμαζονίας.Το μήκος του είναι 504 χλμ. και λειτουργεί από το 1977.
Από το λιμάνι της εξάγονται-εκτός από το πετρέλαιο- κυρίως ξυλεία , μπανάνες και άλλα αγροτικά προϊόντα.
Ο τουρισμός στην περιοχή είναι αρκετά ανεπτυγμένος και ευνοείται από το ομοιόμορφο κλίμα της περιοχής καθ' όλη τη διάρκεια του έτους.

Κλίμα

Το κλίμα της Εσμεράλδας είναι τροπικό, χωρίς όμως υπερβολικές βροχοπτώσεις.Η θερμοκρασία είναι σταθερή σε όλη τη διάρκεια του έτους και κυμαίνεται μεταξύ των 23 και 30°C , με ακραίες τιμές τους 16 και 37°C.
Το σύνολο της βροχής πέφτει από τον Ιανουάριο μέχρι τον Μάιο.
Η σχετική υγρασία είναι συνεχώς αυξημένη , όπως και η νεφοκάλυψη.
Φιλλέρ

Το φιλλέρ (ουγγρικά: fillér) ήταν το όνομα διαφόρων κερμάτων σε όλη την ιστορία της ουγγαρίας. Ήταν η υποδιαίρεση 1 προς 100 της αυστροουγγρικής και ουγγρικής κορώνας, του πενγκό και του φιορινιού. Το όνομα προέρχεται από τη γερμανική λέξη Vierer που σημαίνει "νούμερο τέσσερα" στα ελληνικά. Αρχικά ήταν το όνομα του κέρματος τέσσερων κρόιτσερ. Λόγω σημαντικού πληθωρισμού που έλαβε χώρα μετά την πτώση του κομμουνισμού, τα νομίσματα του φιλλέρ δεν κυκλοφορούν σήμερα. Το τελευταίο κέρμα φιλλέρ, αξίας 50 φιλλέρ (0.5 φιορίνια), απομακρύνθηκε από την κυκλοφορία του το 1999. Ωστόσο, εξακολουθεί να χρησιμοποιείται σε υπολογισμούς, όπως για παράδειγμα στην τιμή της βενζίνης (π.χ. 310.9 φιορίνια), ή στις τιμές των τηλεφωνικών κλήσεων.
Νήσοι Κουκ

Πολιτική

Ύπατος αρμοστής για τη Νέα Ζηλανδία είναι από τις 10 Ιανουαρίου 2017 ο Πίτερ Μάρσαλ. Απεσταλμένος της Βασίλισσας από τις 27 Ιουλίου 2013 είναι ο Τομ Μάρστερς. Αρχηγός κυβερνήσεως είναι ο πρωθυπουργός Χένρι Πούνα από τις 30 Νοεμβρίου του 2010. Από τις 9 Αυγούστου του 2005 αντιπρόεδρος της κυβέρνησης είναι ο Τερεπάι Μαοάτε.

Κλίμα

Οι νήσοι Κουκ έχουν κλίμα ωκεάνιο τροπικό.
Οίκος των Χοενστάουφεν

Γενεαλογία Χοενστάουφεν

Σημείωση: Στο βασίλειο της Σικελίας περιλαμβάνεται και η Νάπολη.
Οι βασιλείς της Σικελίας Κορράδος Α΄ και ο υιός του Κορράδος Β΄ ήταν και βασ. της Ιερουσαλήμ, με την ίδια αρίθμηση.
Μια Ιταλίδα από την Κυψέλη

Πλοκή

Ο Αντώνης (Αλέκος Αλεξανδράκης) επιστρέφει από τις σπουδές του (ηλεκτρολόγος-μηχανολόγος) στην Ιταλία μαζί με την Ελληνίδα σπουδάστρια Καλών Τεχνών και γυναίκα του Μπιάνκα (Μάρω Κοντού) που την παρουσιάζει ως Ιταλίδα μνηστή στην οικογένειά του. Ο κύριος λόγος αυτού του ψέματος είναι η αδερφή του Τούλα (Κατερίνα Γιουλάκη), κύρια κληρονόμος της οικογενειακής περιουσίας με χαρακτηριστική ξενομανία και καταπιεστική συμπεριφορά απέναντι στον άντρα της Πολυκράτη (Γιάννης Βογιατζής). Το ζευγάρι στρώνει σχέδιο να της αλλάξει άποψη σε συνεργασία με τον Πολυκράτη, χρησιμοποιώντας υπερβολές (πολλά μπάνια, τολμηροί χοροί, πολλά έξοδα κλπ) με την δικαιολογία ότι έτσι ζουν οι άνθρωποι όχι μόνο στην Ιταλία, αλλά σε όλη την Ευρώπη και τελικά το καταφέρνει, με τελικό αποτέλεσμα το νιόπαντρο ζευγάρι να γίνει αποδεκτό από την Τούλα.
Ματθίλδη του Αινώ

Βιογραφία

Ήταν κόρη του Φλωρέντιου του Αινώ (Florent de Hainaut) και της Ισαβέλλας Βιλλεαρδουίνου, πριγκίπισσας της Αχαΐας.
Ο πρώτος της γάμος, όταν ήταν μόλις έξι ετών, έγινε με τον δούκα των Αθηνών Γκυ Β΄ ντε λα Ρος, από τον οποίο έμεινε χήρα το 1308.
Το 1313 παντρεύτηκε σε δεύτερο γάμο το Λουδοβίκο της Βουργουνδίας τιτουλάριο βασιλιά της Θεσσαλονίκης. Ο γάμος αυτός είχε σκοπό να ενώσει τις απαιτήσεις των Καπετιδών-Ανζού και των Καπετιδών-Βουργουνδίας στο Πριγκιπάτο της Αχαΐας: Ο Ούγος Ε΄ δούκας της Βουργουνδίας και μεγαλύτερος αδελφός του Λουδοβίκου είχε αρραβωνιαστεί την Αικατερίνη Β΄ του Βαλουά, αλλά ο πατέρας της, Κάρολος κόμης του Βαλουά, χάλασε τον αρραβώνα για να παντρέψει την κόρη του με τον Φίλιππο Α΄ πρίγκιπα του Τάραντα. Για να αποζημιώσει ο Φίλιππος Α΄ την οικογένεια της Βουργουνδίας, παραχώρησε τα δικαιώματα στο Πριγκιπάτο της Αχαΐας στη διεκδικήτριά του Ματθίλδη, την οποία πάντρεψε με το Λουδοβίκο.
Το ζευγάρι έφτασε στην Αχαΐα για να πάρει την εξουσία του πριγκιπάτου, το οποίο είχε στο μεταξύ καταλάβει ο Φερδινάνδος της Μαγιόρκας και η σύζυγός του Ισαβέλλα ντε Σαμπράν, εξαδέλφη της Ματθίλδης και επίσης διεκδικήτρια του πριγκιπάτου. Ο Φερδινάνδος νικήθηκε και σκοτώθηκε στην Μάχη της Μανωλάδας, στην Ηλεία στις 5 Ιουλίου 1316, αλλά και ο Λουδοβίκος πέθανε δηλητηριασμένος (ή από πυρετό) λίγο μετά.
Εκμεταλλευόμενος την απουσία πρίγκιπα στο πριγκιπάτο της Αχαΐας, ο Ιωάννης δούκας του Δυρραχίου, αδελφός του Φιλίππου Α΄, την παντρεύτηκε δια της βίας το 1318 και με τη δικαιολογία ότι δεν έκανε παιδιά τη χώρισε το 1321, όμως κράτησε το πριγκιπάτο της Αχαΐας.
Η Ματθίλδη παντρεύτηκε μυστικά στε τέταρτο γάμο τον Ούγο της Παλίς (Hugues de La Palice) και αποσύρθηκε στην Αβέρσα, όπου και απεβίωσε το 1331. Καθώς δεν είχε απογόνους, η εξαδέλφη της Ισαβέλλα ντε Σαμπράν και οι απόγονοί της διεκδίκησαν το πριγκιπάτο της Αχαΐας.
Ηλιόφωτο Κιλκίς

Γεωγραφία - Ιστορία

Το Ηλιόφωτο βρίσκεται νότια της λίμνης Δοϊράνης, σε απόσταση 21,5 χλμ. ΒΔ. της πόλης του Κιλκίς  και 67 χλμ. Β.-ΒΔ. της Θεσσαλονίκης, ανάμεσα στα χωριά Χέρσο (ΝΑ.), Καλίνδρια (Α.) και Μεγάλη Στέρνα (Ν.). Η παλιά ονομασία του χωριού, από την εποχή της τουρκοκρατίας, ήταν Ράπες και αναφέρεται το 1919 στο ΦΕΚ 48Α-05/03/1919 να προσαρτάται στην τότε κοινότητα Κιλινδίρ που ανήκε στο νομό Θεσσαλονίκης. Μετονομάστηκε σε Ηλιόφωτο το 1927 και το 1934 αποσπάστηκε στον τότε νεοϊδρυθέντα νομό Κιλκίς. Σύμφωνα με το πρόγραμμα Καλλικράτης, μαζί με το Χέρσο, την Καλίνδρια και το Ελευθεροχώρι αποτελούν την τοπική κοινότητα Χέρσου που ανήκει στη δημοτική ενότητα Χέρσου του δήμου Κιλκίς και σύμφωνα με την απογραφή 2011 έχει πληθυσμό 24 μόνιμους κατοίκους.
Α.Π.Σ. Βύρων Καβάλας

Ιστορία

Ο Αθλητικός και Ποδοσφαιρικός Σύλλογος Καβάλας «ο Βύρων» ιδρύθηκε το 1931 στην ομώνυμη συνοικία της Καβάλας. Το 1937 διέκοψε τη λειτουργία του, ενώ το 1946 ανασυστάθηκε.
Η σπουδαιότερη επιτυχία του συλλόγου, ήταν η συμμετοχή του για πρώτη φορά στο πρωτάθλημα της Β΄ Εθνικής Ερασιτεχνικής κατηγορίας, τρίτης τη τάξει κατηγορίας της εποχής, την περίοδο 1965–66, τερματίζοντας στην 3η θέση του 4ου Ομίλου και συγκεντρώνωντας 34 βαθμούς. Την αμέσως επόμενη αγωνιστική περίοδο, 1966–67, η κατηγορία μετονομάστηκε σε «Γ΄ Εθνική», στην οποία και έλαβε μέρος τερματίζοντας στη 13η και τελευταία θέση του βαθμολογικού πίνακα του 4ου Ομίλου, με 28 βαθμούς.
Το 2015 αποχώρησε από την ομάδα, ο προπονητής με το μεγαλύτερο διάστημα αδιάκοπης παραμονής σε ποδοσφαιρικό σωματείο του νομού, Μπάμπης Πανταζίδης.

Τμήμα καλαθοσφαίρισης

Το τμήμα καλαθοσφαίρισης του συλλόγου ιδρύθηκε το 1968. Μετείχε σε διάφορες διοργανώσεις την περίοδο της δεκαετίας του '70. Έκτοτε περιέπεσε σε αδράνεια, λόγω κυρίως της δημιουργίας αντίστοιχου τμήματος από τον Α.Ο. Καβάλα. Σήμερα είναι ανενεργό.

Ακαδημία πετοσφαίρισης

Το 2017, ο σύλλογος δημιούργησε ακαδημία πετοσφαίρισης για αγόρια και κορίτσια.
Μέτωπος

Ο Μέτωπος ήταν αρχαίος Έλληνας φιλόσοφος που ανήκε στους Πυθαγορείους.
Καταγόταν από το Μεταπόντιο και φέρεται να είναι ο συγγραφέας του έργου "Περί αρετής" του οποίου μερικά αποσπάσματα αναφέρει ο Στοβαίος.
Ο Ιάμβλιχος στην αναφορά του στους Πειθαγορείους φιλοσόφους αναφέρει και κάποιον φιλόσοφο Μέτωπο καταγόμενο από τη Σύβαρη, που κατά πάσα πιθανότητα πρέπει να είναι ο ίδιος.
Εθνόσημο της Δημοκρατίας της Σαχάρας

Το εθνόσημο της Λαϊκής Αραβικής Δημοκρατίας της Σαχάρας αποτελεί ένα σύμβολο που δημιουργήθηκε από το Μέτωπο Πολισάριο, το κίνημα υπέρ της ανεξαρτησίας της Δυτικής Σαχάρας. Το κίνημα των ανταρτών Πολισάριο ανακήρυξε την ανεξαρτησία της Λαϊκής Αραβικής Δημοκρατίας της Σαχάρας στις 27 Φεβρουαρίου 1976. Αυτή η μερικώς αναγνωρισμένη χώρα διεκδικεί μια λωρίδα γης στο δυτικό τμήμα του Μαρόκου, το οποίο η ίδια αποκαλεί Ελεύθερη Ζώνη.
Το σύμβολο απεικονίζει δύο διασταυρούμενα όπλα με τη σημαία της Δυτικής Σαχάρας να κρέμεται από κάθε όπλο. Πάνω από αυτά, στο κέντρο βρίσκονται ένα κόκκινο μισοφέγγαρο και ένα αστέρι, σύμβολα του Ισλάμ. Γύρω από τα όπλα και την ημισέληνο είναι δύο κλαδιά ελιάς, ένα σε κάθε πλευρά. Στο κάτω μέρος είναι γραμμένο το σύνθημα στα αραβικά: "حرية ديمقراطية وحدة" ‎("Ελευθερία, Δημοκρατία, Ενότητα") με μαύρα γράμματα σε ερυθρό φόντο.
Πέρινθος

Η Πέρινθος (μετά το 297 μ.Χ. γνωστή με το όνομα Ηράκλεια) ήταν αρχαία ελληνική πόλη, αποικία της Σάμου, που είχε ιδρυθεί το 599 π.Χ. και βρισκόταν στην Ανατολική Θράκη, στη Θάλασσα του Μαρμαρά, δηλαδή στην Ευρωπαϊκή πλευρά, κοντά στη σημερινή πόλη Μαρμαρά Ερεγλίσι (τουρκ. Marmara Ereğlisi).

Ιστορία

Ο Στέφανος ο Βυζάντιος αναφέρει ότι την Πέρινθον έκτισε ο Πέρινθος από την Επίδαυρο που συστρατεύθηκε με τον Ορέστη, αλλά θεωρείται πιο αξιόπιστη η μαρτυρία του Ευσεβίου και αυτή του Συγγέλου οι οποίοι ανάγουν την ίδρυσή της ως αποικία της Σάμου στο πρώτο έτος της τεσσαρακοστής πέμπτης Ολυμπιάδας (600 π.Χ.). Ο Πλούταρχος, αναφερόμενος στην καταστροφή των Γεωμόρων στη Σάμο, ανέφερε και αυτός ότι οι Περίνθιοι ήταν άποικοι των Σαμίων: «Μεγαρείς Περινθίοις επεστράτευσαν, αποίκοις ούσι Σαμίων.» Ο Σκύμνος ο Χίος ανέφερε ότι μετά την χερσόνησο στην Προποντίδα βρίσκεται η αποικία των Σαμίων Πέρινθος: «Μετά δε την χερρόνησον εν Προποντίδι, Θράκη πάροικος και σαμίων αποικία Περινθος εστί...».
Η Πέρινθος λόγω της θέσης της και κυρίως του λιμένα που διέθετε στον Ελλήσποντο, υπήρξε διαχρονικά πλούσια και σημαντική πόλη. Τον 5ο π.Χ. αιώνα υπήρξε σύμμαχος με την Αθήνα και αντιτάχθηκε στον βασιλιά της Μακεδονίας Φίλιππο, ο οποίος το 341 π.Χ.την πολιόρκησε, όπως και το Βυζάντιο. Επί ρωμαϊκής εποχής συνεχίστηκε η ανάπτυξή της και αυτό φαίνεται από το αμφιθέατρό της που ήταν από τα μεγαλύτερα. Έχουν διασωθεί από την αρχαία πόλη αρκετά ερείπια, ψηφιδωτά δάπεδα και έχουν βρεθεί νομίσματα και επιγραφές της εποχής του Μ. Αλεξάνδρου και Λυσίμαχου. Η Πέρινθος το 297 μετονομάστηκε σε Ηράκλεια όταν αυτοκράτορας της Ρώμης ήταν ο Διοκλητιανός, ο οποίος άλλαξε το σύστημα των επαρχιών της αυτοκρατορίας και την κατέστησε διοικητικό κέντρο της περιοχής. Κατά τον 7ο και 8ο αιώνα ήταν συχνός στόχος επιθέσεων Αβάρων και Βουλγάρων.
Πεδιάδα των Ηλυσίων

Η Πεδιάδα των Ηλυσίων, είναι μια πεδιάδα που διασχίζεται από τον ισημερινό του Άρη, στις 3.0°N 154.7°E. Βρίσκεται στα νότια της ηφαιστειακής επαρχία των Ηλυσίων που είναι η δεύτερη μεγαλύτερη ηφαιστειακή περιοχή του πλανήτη, μετά από αυτή της Θαρσίδος.
Γεώργιος Χλαμπουτάκης

Βιογραφικά στοιχεία

Σπούδασε νομικά και εισήλθε στο δικαστικό σώμα. Το 1974, μετά την πτώση της Χούντας των Συνταγματαρχών, διορίστηκε δήμαρχος Αγρινίου, θέση στην οποία παρέμεινε μέχρι το 1975, οπότε και προκηρύχθηκαν οι πρώτες μεταπολιτευτικές εκλογές τοπικής διοίκησης. Το 2000 εξελέγη μέλος της τριμελούς διοίκησης του Εφετείου Αθηνών.  Έφτασε μέχρι την θέση του αντιπροέδρου του Αρείου Πάγου, στην οποία παρέμεινε μέχρι και το 2007, οπότε και συνταξιοδοτήθηκε ως επίτιμος αντιπρόεδρος Αρείου Πάγου. 
Το 2010 εξελέγη αντιπρόεδρος του Ελληνικού Ερυθρού Σταυρού ενώ το 2012 εξελέγη πρόεδρος του Ελληνικού Ερυθρού Σταυρού και του Κοινοφελούς Ιδρύματος Ερρίκος Ντυνάν, θέσεις από τις οποίες παραιτήθηκε τον Μάρτιο του 2013 καταγγέλοντας την κακή οικονομική κατάσταση του Ερυθρού Σταυρού, την μεθοδευμένη υπονόμευσή του από μέλη του δ.σ. αλλά και την έλλειψη συνεργασίας των υπολοίπων μελών του διοικητικού συμβουλίου.
Ελβίδιος Πρίσκος

Βιογραφικά στοιχεία

Παρόμοια με τον πεθερό του, τον Θρασέα Παίτο, του οποίου τη θυγατέρα Φάνια (Fannia) είχε πάρει ως σύζυγο στον δεύτερο γάμο του, ο Ελβίδιος διακρινόταν για τον έντονο και θαρραλέο ρεπουμπλικανισμό του. Με άλλα λόγια ήταν φανατικός οπαδός της Συγκλήτου και της δημοκρατικής διακυβερνήσεως. Παρά το ότι επανειλημμένα προσέβαλε τους Αυτοκράτορες, είχε αναλάβει αρκετά ανώτερα αξιώματα. Επί Νέρωνα ήταν καίστωρ της Αχαΐας και τριβούνος των πληβείων (56 μ.Χ.), δηλαδή δήμαρχος των πληβείων, θέση από την οποία αναδείχθηκε σε αληθινό προστάτη του απλού λαού. Μεταγενέστερα, αποκατέστησε την ηρεμία και την τάξη στην επαρχία της Αρμενίας, κερδίζοντας τον σεβασμό και την εμπιστοσύνη των κατοίκων της. Η διακηρυγμένη συμπάθειά του προς τον Βρούτο και τον Κάσσιο επέφερε την εξορία του το 66. Τότε κατέφυγε στην Απολλωνία.
Ανακλήθηκε στη Ρώμη από τον Αυτοκράτορα Γάλβα το 68 και αμέσως κατήγγειλε τον Έπριο Μάρκελλο, τον κατήγορο του πεθερού του, αλλά παραιτήθηκε της καταγγελίας ενώπιον της Συγκλητου, καθώς τυχόν καταδίκη του Μάρκελλου θα είχε εμπλέξει και άλλους συγκλητικούς. Ως νεοεκλεγείς πραίτορας, ο Ελβίδιος επεχείρησε να αντιταχθεί στον Αυτοκράτορα Βιτέλλιο στη Σύγκλητο (Τάκιτος, Hist. ii. 91), ενώ έχοντας πλέον αναλάβει τα καθήκοντα του πραίτορα (70), δεν δίστασε, αντιτιθέμενος στον Αυτοκράτορα Βεσπασιανό, να απαιτήσει τη διαχείριση των οικονομικών του κράτους από τη Σύγκλητο. Ακόμη πρότεινε ο Ναός του Μεγίστου Διός του Καπιτωλίου, που είχε καταστραφεί προς το τέλος του Έτους των Τεσσάρων Αυτοκρατόρων, να αποκατασταθεί με κρατικά έξοδα. Επίσης, ο Πρίσκος χαιρετούσε τον Βεσπασιανό με το μικρό του όνομα και δεν τον αναγνώριζε ως αυτοκράτορα στα πραιτορικά του διατάγματα.
Με τα πολλά, εξορίσθηκε για δεύτερη φορά και λίγο αργότερα, γύρω στο 75 μ.Χ., δολοφονήθηκε μετά από εντολή του Βεσπασιανού. Η σύζυγός του τον συνόδευσε σε αμφότερες τις εξορίες του και μερικά χρόνια μετά τον θάνατό του παράγγειλε στον Ερέννιο Σενέκιο να συνθέσει έναν θερμό πανηγυρικό λόγο με τη βιογραφία του. Ο λόγος αυτός προκάλεσε τη θανάτωση του συγγραφέα του επί Δομιτιανού.

Οικογένεια

Γνωρίζουμε ότι ο Ελβίδιος Πρίσκος απέκτησε δύο τέκνα από τη Φάνια: έναν συνονόματο γιο, τον ύπατο Ελβίδιο Πρίσκο, ο οποίος εξορίσθηκε και πιθανώς εκτελέσθηκε με διαταγή του Δομιτιανού, και μία κόρη, την Ελβιδία, η οποία παντρεύτηκε τον Μάρκο Άννιο Ερέννιο Πόλλιο. Πιθανώς είχε μία εγγονή, την Ελβιδία Πρίσκιλλα, που παντρεύτηκε τον πατρίκιο συγκλητικό Λούκιο Βιπστάνο Ποπλίκολα Μεσσάλλα και είχαν γνωστούς απογόνους μέχρι τουλάχιστον τον 6ο αιώνα.
Εθνική Κύπρου (χειροσφαίριση ανδρών)

Η Κυπριακή εθνική ομάδα χειροσφαίρισης είναι η εθνική ομάδα χειροσφαίρισης της Κύπρου και ελέγχεται από την Κυπριακή Ομοσπονδία Χειροσφαίρισης. Ο σημερινός προπονητής της είναι ο Κωστάκης Ορφανού.
Αργύριος Καρράς

Βιογραφικό

Σπούδασε νομική και ακολούθησε ακαδημαϊκή καριέρα φτάνοντας στην θέση του καθηγητής ποινικού δικαίου στο τμήμα νομικής του πανεπιστημίου Αθηνών. Το 1974 ορίστηκε επικεφαλής της πρώτης άτυπης διοικούσας επιτροπής της Οργάνωσης Νέων Νέας Δημοκρατίας (ΟΝΝΕΔ) ενώ δύο χρόνια αργότερα διορίστηκε γενικός γραμματέας Τύπου και Πληροφοριών, θέση στην οποία παρέμεινε μέχρι το 1978. Τον ίδιο χρόνο ανέλαβε την θέση του γενικού γραμματέα του υπουργείου παιδείας (1978 - 1980) και την περίοδο 1992 - 1993. Την περίοδο 2002 - 2004 διετέλεσε μέλος του Εθνικού Συμβουλίου Ραδιοτηλεόρασης (ΕΣΡ), θέση από την οποία παραιτήθηκε για να αναλάβει χρέη γραμματέα στο υπουργικό συμβούλιο που σχηματίστηκε μετά τις εκλογές του Μαρτίου. Παρέμεινε μέχρι και το 2009, οπότε και ανέλαβε η κυβέρνηση του ΠΑΣΟΚ.

Συγγραφικό έργο

Ως καθηγητής έχει συγγράψει αρκετά νομικά βιβλία μεταξύ των οποίων Επίτομη ερμηνεία του κώδικα ποινικής δικονομίας (2005, εκδόσεις Σακκούλα), Ποινικό Δικονομικό Δίκαιο (2007, εκδόσεις Σακκούλα) κ.α. Τον Μάρτιο του 2010 εκδόθηκε ο τιμητικός τόμος για τον Αργύρη Καρρά.
Κατοικεί στην Αθήνα και είναι παντρεμένος. Γαμπρός του είναι ο ευρωβουλευτής, Γιώργος Κουμουτσάκος.
Πολυγαμία στο Καζακστάν

Η πρακτική της πολυγαμίας έχει μακρά ιστορία στο Καζακστάν, το οποίο αποποινικοποίησε επισήμως την πρακτική το 1998, η μόνη χώρα της Κεντρικής Ασίας που το έκανε.

Πολυγαμικός γάμος

Ενώ επί του παρόντος είναι παράνομος, κατά τα τελευταία χρόνια έχουν υποβληθεί πολυάριθμες προτάσεις για τη θέσπιση νομοθεσίας για τον πολυγαμικό γάμο στη χώρα, με τη πιο πρόσφατη απόπειρα να είναι στα μέσα του 2008. Ένα παρόμοιο νομοσχέδιο εισήχθη το 2007, αν και απορρίφθηκε γρήγορα στο κοινοβούλιο. Τον Φεβρουάριο του 2011, ο προεδρικός υποψήφιος Αματάι Ασιλμπέκ δήλωσε ότι η νομιμοποίηση της πολυγαμίας ήταν μία από τις θέσεις της εκστρατείας του.
Πολλοί υποστηρικτές της νομοθεσίας πολυγαμικού πολιτικού γάμου στο Καζακστάν υποστήριξαν ότι η νομιμοποίηση πολυγαμικού γάμου θα συμβάλει στην εξισορρόπηση του άνισου πληθυσμού, ενώ άλλοι ανέφεραν το Κοράνι ως επιχείρημα υπέρ μιας τέτοιας νομοθεσίας, η οποία επιτρέπει στους άνδρες να παντρευτούν έως και τέσσερις συζύγους, που σύμφωνα με το αυτό τις αντιμετωπίζει ισοδύναμα και μπορεί να τις φροντίζει οικονομικά.
Οι αντίπαλοι ισχυρίστηκαν ότι η πρακτική ήταν επικίνδυνη για την κοινωνία, ενώ άλλες ομάδες θεωρούσαν τη νομοθεσία ως διάκριση εις βάρος των γυναικών, δεδομένου ότι δεν θα επέτρεπαν πολύανδρους γάμους, με αποτέλεσμα να προκληθεί μια κοινωνική συζήτηση για ένα πιθανό ψήφισμα "κοινού εδάφους".

Κοινή γνώμη

Μια δημοσκόπηση που διεξήχθη το 2004 διαπίστωσε ότι περίπου το 40% των Καζάκων ανδρών υποστήριξαν τη νομοθεσία της πολυγαμίας στο Καζακστάν, ενώ μόνο το 22% των γυναικών υποστήριξε την ιδέα, αν και με κάποιες επιφυλάξεις.
Λουδοβίκος Θ΄ της Βαυαρίας

Βιογραφία

Ήταν ο μόνος γιος του Ερρίκος ΙΣΤ΄ δούκα της Βαυαρίας-Λάντσουτ και της Μαργαρίτας των Αψβούργων, κόρης του Αλβέρτου Δ΄ δούκα της Αυστρίας.
Ίππος (σκάκι)

Τακτικές

Η συμβατική αξία του ίππου είναι 3 πιόνια. Θεωρείται έτσι πιο αδύνατος από τον πύργο αλλά συχνά ανταλλάσσεται με τον αξιωματικό σαν ίσης αξίας κομμάτι.
Ο ίππος είναι ιδιαιτέρως ισχυρότερος όταν είναι τοποθετημένος κοντά στο κέντρο. Αυτό συμβαίνει για δυο λόγους. Ο ένας είναι ότι κοντά στο κέντρο της σκακιέρας ελέγχει 8 τετράγωνα ενώ στην άκρη μόνο 4, στην γωνία της σκακιέρας μόνο 2. Αυτό μειώνει την ισχύ του αλλά και τον παγιδεύει. Ο δεύτερος λόγος είναι ότι, αντίθετα με τα άλλα κομμάτια, για να διανύσει αποστάσεις στη σκακιέρα χρειάζεται αρκετές κινήσεις. Ένας ίππος στο κέντρο μπορεί γρήγορα να βρεθεί σε όποια περιοχή της σκακιέρας χρειάζεται αλλά ένας ίππος στην άκρη είναι ανίσχυρος να βοηθήσει την μάχη που γίνεται στην άλλη άκρη της σκακιέρας.
Ο παράξενος χαρακτήρας της κίνησης του ίππου τού δίνει το πλεονέκτημα να απειλεί τα άλλα κομμάτια, ακόμα και την βασίλισσα, χωρίς να απειλείται από αυτά. Έχοντας την δυνατότητα να απειλεί έτσι οκτώ διαφορετικές θέσεις χωρίς να εμποδίζεται από την ύπαρξη κομματιών ή πιονιών στα διπλανά του τετράγωνα είναι ιδανικός για παιχνίδι τακτικής, ιδιαιτέρως για διπλά χτυπήματα (στη σκακιστική γλώσσα η κίνηση αυτή ονομάζεται συχνά πιρούνι). Ο ίππος θεωρείται ισχυρότερος στην αρχή του παιχνιδιού όπου αυτού του είδους το τακτικό παιχνίδι είναι πιο πρόσφορο. Μάλιστα συνήθως είναι το πρώτο κομμάτι που αναπτύσσεται στο άνοιγμα (κυρίως οι αποκαλούμενες κλειστές Ινδικές άμυνες). Καθώς αδειάζει η σκακιέρα μειώνονται οι δυνατότητες τακτικών απειλών αλλά και χάνει την αξία της η δυνατότητα να υπερπηδά κομμάτια και πιόνια. Αν και γενικά μειονεκτεί του αξιωματικού στο φινάλε, διατηρεί το πλεονέκτημα να έχει πρόσβαση σε όλα τα τετράγωνα της σκακιέρας και είναι ισχυρότερος αν τα πιόνια περιορίζονται στη μία πτέρυγα της σκακιέρας ή αν υπάρχουν πολλά πιόνια που εγκλωβίζουν τις διαγώνιες στους αξιωματικούς.
Συνηθισμένος στρατηγικός στόχος είναι η τοποθέτησή του σε μια τρύπα της εχθρικής παράταξης (τρύπες είναι τα τετράγωνα που δεν μπορούν να απειληθούν από πιόνια).